PRITARTA

 Joniškio rajono savivaldybės

 administracijos direktoriaus

 2021 m. kovo 18 d. įsakymu Nr. A-215

 PATVIRTINTA

 Joniškio r. Skaistgirio gimnazijos direktoriaus

 2021 m. kovo 22 d. įsakymu Nr. V-21

**JONIŠKIO R. SKAISTGIRIO GIMNAZIJOS 2021–2023 METŲ**

**STRATEGINIS VEIKLOS PLANAS**

**I SKYRIUS**

**ĮVADAS**

1. Šis strateginis planas nustato Joniškio r. Skaistgirio gimnazijos (toliau tekste – Gimnazija) gaires iki 2023 metų. Jis parengtas vadovaujantis šiais įgaliojančiais teisės aktais: Lietuvos Respublikos švietimo įstatymo įstatymu ir atsižvelgiant į Strateginio planavimo metodiką, Valstybine švietimo strategija 2013–2022 metams, Geros mokyklos koncepcija, Lietuvos pažangos strategija „Lietuva 2030“, Joniškio rajono savivaldybės 2021–2027 m. strateginiu plėtros planu, Joniškio rajono savivaldybės 2020–2022 m. strateginiu veiklos planu, kvalifikacinių vadybos seminarų ir renginių metu įgyta patirtimi. Rengiant strateginį planą atsižvelgta į Gimnazijos veiklos kokybės įsivertinimo išvadas ir rekomendacijas bei pedagogų, mokinių tėvų, mokinių pasiūlymus. Gimnazijos strateginis planas 2021–2023 metams atitinka valstybės švietimo strategijas bei nuostatas, nusako Joniškio rajono savivaldybės švietimo plėtotės strateginius tikslus, veiklos kryptis, orientuojasi į Gimnazijai priskirtų aptarnavimo teritorijų gyventojų poreikius ikimokyklinio, priešmokyklinio, pradinio, pagrindinio I ir II dalies bei vidurinio ugdymo tenkinimo plotmėje. Gimnazijos strateginis planas bus pildomas ir taisomas, kadangi tai tik esminės Gimnazijos raidos gairės. Šiam planui įgyvendinti bus rengiami Gimnazijos veiklos planai ir juos papildančios programos. Siekiant įgyvendinti strateginį veiklos planą, bus telkiamos mokinių tėvų, mokinių, pedagogų bei kitų išorinių ryšių pastangos. Gimnazijos strateginio veiklos plano tikslas – numatyti Gimnazijos vystymosi gaires, telkti Gimnazijos bendruomenę sprendžiant aktualiausias ugdymo problemas, numatyti, kaip bus įgyvendinami mokymo ir ugdymo veiklai keliami reikalavimai, pasirinkti reikiamas Gimnazijos veiklos kryptis ir prioritetus, numatyti bei planuoti ugdymo(si) pokyčius

2. Joniškio r. Skaistgirio gimnazijos strateginį veiklos planą rengė gimnazijos direktoriaus 2020 m. lapkričio 16 d. įsakymu Nr. V-83 ,,Dėl strateginio planavimo darbo grupės sudarymo“ sudaryta strateginio plano rengimo grupė.

Planas parengtas laikantis viešumo, atvirumo, partnerystės principų.

**II SKYRIUS**

**BENDROSIOS ŽINIOS**

3. Gimnazijos teisinė forma – biudžetinė įstaiga.

4. Gimnazijos priklausomybė – savivaldybės mokykla.

5. Gimnazijos savininkė – Joniškio rajono savivaldybė. Savininko teises ir pareigas įgyvendinanti institucija – Joniškio rajono savivaldybės taryba.

6. Gimnazijos buveinė – Šermukšnių g. 2, Skaistgirys, Joniškio rajono savivaldybė.

7. Gimnazijos grupė – bendrojo ugdymo mokykla. Gimnazijos tipas – ilgoji gimnazija. Gimnazijos mokymo kalba – lietuvių. Mokymo forma: grupinio mokymo(si), pavienio mokymo(si). Mokymo proceso organizavimo būdas: kasdienis, savarankiško mokymo(si). Vykdomos švietimo programos: ikimokyklinio, priešmokyklinio, pradinio, pagrindinio ugdymo programos pirmoji ir antroji dalis, akredituota vidurinio ugdymo programa bei individualizuotos ugdymo programos.

**III SKYRIUS**

**BENDROSIOS NUOSTATOS**

8. Gimnazijos įsteigimo data, grįsta teisės aktais ir istoriniais šaltiniais – 1910 m. buvo įsteigta valdinė pradžios mokykla. 1913 metais, vietos gyventojai nupirko žemės ir pradėjo statyti mokyklą, kurioje pradinių klasių mokiniai mokėsi iki 1997 metų. 1946 m. mokykla tapo septynmete ir 1952 m. išleido I laidą, kurią baigė 19 mokinių. 1953 m. įsteigta vidurinė mokykla. 1960 m. pradėtas statyti naujas vidurinės mokyklos pastatas. 1964 m. rugsėjo 1-ąją mokiniai įžengė į naują mokyklą. 1977 m. pastatytas bendrabutis, o nuo 1997 m. iš senų pastatų į jį persikėlė pradinių klasių mokiniai. 2006 m. prie mokyklos prijungiamas Skaistgirio vaikų darželis, kuris tampa mokyklos ikimokyklinio ugdymo skyriumi. 2016 m. ikimokyklinis ugdymo skyrius perkeltas į modernizuotas patalpas Gimnazijoje, o 2020 m. rugsėjo 1 d. atidaryta trečia ikimokyklinio ugdymo grupė.

2014 m. rugsėjo 1 d., akreditavus vidurinio ugdymo programą, mokykla tapo Joniškio r. Skaistgirio gimnazija. 2017 m. modernizuota gimnazijos sporto salė ir dalis mokyklos fasado. 2018 m. Gimnazija išleido jubiliejinę LX abiturientų laidą. 2020 m. Skaistgirio mokyklai sukako 110 metų.

9. Gimnazijoje yra 12 klasių komplektų: pradinio ugdymo programa įgyvendinama 1–4 klasėse (4 komplektai), pagrindinio ugdymo programa 5–10 klasėse (6 komplektai), vidurinio ugdymo programa 11–12 klasėse (2 komplektai). Priešmokyklinio ugdymo grupė ir ikimokykliniame ugdymo skyriuje veikia trys grupės. Per trejus metus ugdymo įstaigoje sumažėjo 14 procentų mokinių, o ikimokyklinio ugdymo skyriaus ugdytinių skaičius išaugo 75 procentais.

**IV SKYRIUS**

**IŠORĖS ANALIZĖ**

**Politiniai – teisiniai veiksniai**

10. Lietuvos švietimo politika formuojama atsižvelgiant į Europos sąjungos švietimo gaires ir prioritetus. Valstybė kelia mokyklai uždavinius stiprinti piliečių istorinę savimonę ir savigarbą, skatinant įvairių rūšių kultūrinę ir meninę raišką bei socialinės atskirties mažinimą.

Gimnazija savo veiklą grindžia Lietuvos Respublikos Konstitucija, Vaiko teisių konvencija, Lietuvos Respublikos Seimo, Lietuvos pažangos strategija ,,Lietuva 2030“, Švietimo, mokslo ir sporto ministerijos dokumentais, Joniškio rajono savivaldybės tarybos sprendimais, savivaldybės administracijos direktoriaus įsakymais, gimnazijos nuostatais, kitais teisės aktais. Skaistgirio gimnazija yra ilgoji gimnazija nuo 2014 m. rugsėjo 1 d. akreditavusi vidurinio ugdymo programą. Priimant mokinius mokytis į Gimnaziją pagal pagrindinio ugdymo pakopos II dalies programą ir pagal vidurinio ugdymo programą, aptarnavimo teritorija netaikoma. Gimnazija kasmet atlieka vidaus veiklos įsivertinimą, 2017 m. spalio 9–13 d. atliktas gimnazijos veiklos kokybės išorinis vertinimas.

**Ekonominiai veiksniai**

11. Mokyklos finansavimas iš dalies priklauso nuo šalies ekonominės būklės bei mokinių skaičiaus. Gimnazijos pagrindiniai finansavimo šaltiniai – valstybės ir savivaldybės lėšos. Siekiant įstaigos modernizavimo, išlieka ugdomosios aplinkos atnaujinimo problema, pastovių investicijų į ugdymą paieška, kas užtikrintų geresnę švietimo kokybę. Ugdymo planui įgyvendinti, mokymo priemonėms įsigyti, pedagoginių darbuotojų kvalifikacijai tobulinti lėšų iš dalies pakanka. Efektyviai naudojant valstybės biudžeto (VB) ir savivaldybės biudžeto (SB) skiriamas lėšas, atnaujintos ugdymo erdvės ir aplinka, įsigyta šiuolaikiškų ugdymo priemonių ir įrangos.

**Socialiniai veiksniai**

12. Demografinė ir socialinė Lietuvos bei Joniškio rajono situacija, kai gimsta vis mažiau vaikų, dalis gyventojų emigruoja į užsienio valstybes. Tai lemia mokinių skaičių mokykloje:

2018 m. sausio 1 d. – 235 ir 30 ugdytinių ikimokykliniame ugdymo skyriuje;

2019 m. sausio 1 d. – 205 ir 39 ugdytinių ikimokykliniame ugdymo skyriuje;

2020 m. sausio 1 d. – 206 ir 47 ugdytinių ikimokykliniame ugdymo skyriuje;

2021 m. sausio 1 d. – 195 ir 55 ugdytinių ikimokykliniame ugdymo skyriuje.

 Gimnazijoje kasmet mokosi iki 30 mokinių, turinčių specialiųjų ugdymosi poreikių. Šeimos krizė ir dalies gyventojų sunki socialinė padėtis didina socialinius švietimo sistemos, taip pat ir mokyklos įsipareigojimus. Nemažas nemokai maitinamų mokinių skaičius, kurių tėvai neturi arba netenka darbo.

**Technologiniai veiksniai**

13. Lietuvoje pastebimas kompiuterinio raštingumo augimas: įmonėse, valstybinėse įstaigose teikiama vis daugiau elektroninių paslaugų. Auga aprūpinimo kompiuterine įranga lygis. Gimnazijoje visi kompiuteriai prijungti prie interneto, veikia Wi-Fi. Mokiniams ir jų tėvams, visuomenei žinios apie gimnazijos veiklą skelbiamos gimnazijos tinklalapyje (www.skaistgiris.joniskis.lm.lt), socialinėje paskyroje Facebook. Naudojamas elektroninis TAMO dienynas. Gimnazijos mokymosi aplinka pritaikyta visų įgyvendinamų ugdymo programų iškeltiems tikslams siekti, aktyviam ugdymui(si), mokymui(si), praktinei ir teorinei bei kt. veiklai. Ugdymo(si) aplinka sudaro galimybes mokiniams ir mokytojams dirbti, individualizuojant ugdymo procesą, inovatyviai naudojant skaitmeninį dalykų turinį, šiuolaikines mokymo technologijas. Gimnazijoje yra 128 personalinių kompiuterių, iš jų 63 stacionarių ir 15 nešiojamų kompiuterių. Kompiuteriai naudojami: 30 – informatikos kabinetuose, 30 – mokomuosiuose kabinetuose, 10 – gimnazijos administracijos kabinetuose, 5 – bibliotekoje ir skaitykloje, 3 – mokytojų darbo kabinete. Mokymo procese naudojama: 50 planšetinių kompiuterių, 4 interaktyvios lentos, 2 virtualios interaktyvios lentos, 3 nuotolinio mokymo įranga aprūpintos – virtualios klasės, 20 projektorių, 15 spausdintuvų, 2 dokumentų skaitymo kameros, 3 grafiniai planšetiniai kompiuteriai, 3 CD grotuvai ir magnetolos, 3D klasė su interaktyviu gamtos mokslų turiniu. Visi kompiuteriai prijungti prie internetinio ryšio ir yra aprūpinti vaizdo ir garso įranga. Nuolat atnaujinamos mokymo priemonės, vadovėliai, skaitmeninis turinys. Šiuolaikinės ir informacinės priemonės, kompiuterinės mokomosios programos kokybiškai naudojamos ugdymo procese. Visi mokytojai turi kompiuterinio raštingumo įgūdžius.

**Edukaciniai veiksniai**

 14. Švietimas plėtojamas atsižvelgiant į Lietuvos visuomenei atsiveriančias naujas galimybes: demokratijos ir rinkos ūkio plėtrą, informacijos gausą, sparčią kaitą.

Mokykla, organizuodama savo veiklą, įtraukia vietos bendruomenę, bendrauja ir bendradarbiauja su įvairiomis institucijomis, rajono bei šalies mokyklomis. Pamokos vyksta įvairiose edukacinėse aplinkose, išplėtota pažintinė veikla. Dauguma mokytojų kvalifikaciją kelia individualiai ir pagal parengtą kvalifikacijos tobulinimo programą. Tėvams sudaromos galimybės bendrauti ir konsultuotis su mokytojais, pagalbos mokiniui specialistais, vadovais dėl mokinių mokymosi, pasiekimų vertinimo, lankomumo ar mokinio socialinių bei psichologinių problemų.

**V SKYRIUS**

**VIDAUS ANALIZĖ**

**Teisinė bazė**

15. Gimnazija savo veiklą grindžia Lietuvos Respublikos Konstitucija, Vaiko teisių konvencija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Švietimo ir mokslo ministerijos norminiais aktais, Joniškio rajono savivaldybės tarybos sprendimais, Savivaldybės administracijos bei Savivaldybės administracijos Švietimo, kultūros ir sporto skyriaus įsakymais, gimnazijos veiklos dokumentais ir šiuo planu.

16. Gimnazijos strateginis planas siejamas su Joniškio rajono savivaldybės 2021–2027 m. strateginiu plėtros planu, Joniškio rajono savivaldybės 2020–2022 m. strateginiu veiklos planu, patvirtintu Joniškio rajono savivaldybės tarybos 2020 m. vasario 20 d. sprendimu Nr. T-8 ir to paties plano „Švietimo paslaugų užtikrinimas ir gerinimas“ programa.

**Organizacinė struktūra:**

17. Gimnazijai vadovauja direktorius, skiriamas įstatymų nustatyta tvarka.

18. Gimnazijos taryba – aukščiausia Gimnazijos savivaldos institucija. Gimnazijos taryba telkia Gimnazijos mokinius, mokytojus, tėvus ar kitus teisėtus mokinio atstovus, vietos bendruomenę demokratiniam Gimnazijos valdymui, padeda spręsti Gimnazijai aktualius klausimus, atstovauti teisėtiems Gimnazijos interesams.

19. Mokytojų taryba – nuolat veikianti Gimnazijos savivaldos institucija mokytojų profesiniams ir bendriesiems ugdymo klausimams aptarti. Ją sudaro Gimnazijos direktorius, direktoriaus pavaduotojas ugdymui, visi Gimnazijoje dirbantys pedagogai, švietimo pagalbą teikiantys specialistai, bibliotekininkas.

20. Mokinių taryba – demokratiškai išrinkta mokinių savivaldos institucija, kurią sudaro visų klasių seniūnai ir jų pavaduotojai.

21. Tėvų komitetą sudaro klasių tėvų atstovai, išrinkti klasių tėvų susirinkime. Ji renkama kasmet, veikia pagal Tėvų tarybos nuostatus. Susirinkimai organizuojami ne rečiau kaip du kartus per mokslo metus. Tarybos nariai atviru balsavimu renka pirmininką.

22. Metodinę tarybą sudaro metodinių grupių vadovai. Ji renkama vieniems mokslo metams. Metodinei tarybai vadovauja direktoriaus pavaduotojas ugdymui, kuris organizuoja posėdžius, telkia metodinės tarybos narius.

23. Gimnazijos veiklą reglamentuoja Joniškio r. Skaistgirio gimnazijos nuostatai, patvirtinti

Joniškio rajono savivaldybės tarybos 2016 m. rugsėjo 29 d. sprendimu Nr. T – 162.

**Žmogiškieji ištekliai**

24. Gimnazijai vadovauja:

24.1. direktorius – švietimo vadybos magistras, pedagoginio darbo stažas – 31m., vadybinio darbo stažas – 24 m., Gimnazijoje dirba nuo 2013 m. rugpjūčio 26 d.;

24.2. direktoriaus pavaduotojas ugdymui – pedagoginio darbo stažas – 25 m., vadybinio darbo stažas – 18 m.;

24.3. direktoriaus pavaduotojas ūkio reikalams – vadybinio darbo stažas – 15 m.

25. Mokytojų skaičius ir kvalifikacinės kategorijos 2021 m. sausio 1 d.:

|  |  |  |  |  |
| --- | --- | --- | --- | --- |
| Dirba pedagogų | Turi mokytojo eksperto kvalifikacinę kategoriją | Turi mokytojo metodininko kvalifikacinę kategoriją | Turi vyresniojo mokytojo kvalifikacinę kategoriją | Turi mokytojo kvalifikacinę kategoriją |
| 34 | – | 13 | 19 | 2 |

26. Mokinius, jų tėvus, mokytojus konsultuoja gimnazijoje dirbantys specialistai: socialinis pedagogas, psichologas, sveikatos priežiūros specialistas, specialusis pedagogas, logopedas ir karjeros koordinatorius.

**Finansiniai ir materialieji ištekliai**

27. Pagrindiniai Gimnazijos lėšų šaltiniai: mokinio krepšelio lėšos, savivaldybės biudžeto asignavimai (aplinkos lėšos), specialiųjų programų lėšos, rėmėjų lėšos, 2 proc. gyventojų pajamų mokesčio lėšos:

27.1. mokymo lėšos (ML) naudojamos pedagogų atlyginimams, pedagogų kvalifikacijos kėlimui, vadovėliams ir mokymo priemonėms, mokinių kultūrinei pažintinei veiklai ir profesiniam konsultavimui, informacinių technologijų diegimui. Mokymo lėšos planuojamos pagal Vyriausybės patvirtintą ML metodiką;

27.2. aplinkos lėšos (SB) skiriamos nepedagoginių darbuotojų atlyginimams, komunalinėms paslaugoms, transportui ir jo remontui, įrangai įsigyti, pastatų priežiūrai ir kitoms paslaugoms. SB lėšos planuojamos Joniškio rajono savivaldybės tarybos sprendimais. Specialiųjų programų lėšos gautos už maitinimo ir transporto paslaugas naudojamos komunalinėms paslaugoms apmokėti, įrangai ir kitoms prekėms įsigyti. Savivaldybės suformuotas aplinkos lėšų biudžetas netenkina Gimnazijos visų poreikių;

27.3. Gimnazija papildomų lėšų gauna iš rėmėjų, 1,5 procento gyventojų pajamų mokesčio, lėšos naudojamos projektų finansavimui, mokinių skatinimui, materialinės bazės gerinimui;

27.4. analizuojant lėšų šaltinius galime matyti, jog Joniškio r. Skaistgirio gimnazijai 2018–2020 m. skirta: Biudžetas:

|  |  |
| --- | --- |
| Finansavimo šaltiniai | Lėšos (tūkst. Eur) |
| 2018 m. | 2019 m. | 2020 m. |
| Savivaldybės biudžeto lėšos SB | 211,5 | 233,7  | 228,1  |
| Pajamos už teikiamas paslaugas SB (BIP) | 27,6 | 26,7  | 16,3  |
| Valstybės biudžeto specialioji tikslinė dotacija SB (VB) | 457,6 | 474,4  | 550,6 |
| Valstybės biudžeto kitos dotacijos SB(VBK) | – |   | 2,2  |
| Iš viso | 696,7 | 734,8  | 797,2  |

Papildomos lėšos:

|  |  |
| --- | --- |
| Papildomos lėšos | Lėšos Eur |
|   | 2018 m. | 2019 m. | 2020 m. |
| Gyventojų pajamų mokesčio 2 procentai | 1057  | 955  | 792  |
| Kitos paramos lėšos | 199  | 443  | 209  |
| Iš viso | 1256  | 1398  | 1001  |

**Planavimo sistema**

28. Gimnazijos planavimo sistemą sudaro:

28.1. Gimnazijos strateginis planas;

28.2. metinis veiklos planas;

28.3. ugdymo planas;

28.4. mokomųjų dalykų ilgalaikiai planai;

28.5. pasirenkamųjų dalykų bei dalykų modulių programos;

28.6. mėnesiniai veiklos planai;

28.7. savivaldos institucijų planai;

28.8. biudžeto lėšų planavimas.

**Ryšių sistema**

29. Duomenų perdavimui, sisteminimui ir veiklų įgyvendinimui naudojamos šios programos: MR (mokinių registras), PR (pedagogų registras), ŠVIS (švietimo valdymo informacinė sistema), KONTORA (dokumentų valdymo sistema) ir EAIS (elektroninė archyvų informacinė sistema). Gimnazija naudoja elektroninį dienyną TAMO, internetinę svetainę [www.skaistgiris.joniskis.lm.lt](http://www.skaistgiris.joniskis.lm.lt) bei socialinę *facebook* paskyrą.

30. Pasirašytos bendradarbiavimo sutartys su vairavimo mokykla JAGO, Joniškio ŽUM, Joniškio A. Raudonikio meno mokykla, Lietuvos skautų organizacija, Valstybės sienos apsaugos tarnybos Pakrančių apsaugos pasienio rinktinės Šiaulių pasienio užkarda, Joniškio švietimo centru, „Erasmus +“ pagal mokyklos švietimo strateginės partnerystės projektą „Garso vadovėliai – pagalba skaitymo sunkumų turintiems mokiniams ir jų mokytojams“ (Ref. Nr. 2020-1-LV01-KA201-077533), plėtojami ryšiai su Joniškio r. švietimo įstaigomis su Aleksandro Stulginskio universitetu, Kauno technologijos universitetu, Klaipėdos universitetu, Joniškio rajono ugdymo įstaigomis, Pakruojo r. Žeimelio gimnazija, Kretingos r. Vydmantų gimnazija, Kupiškio P. Matulio progimnazija, Latvijos Respublikos Aucės vidurine mokykla.

**Veiklos kokybės įsivertinimas ir stebėsenos sistema**

31. Gimnazijos veiklos stebėsena planuojama metams. Stebėsenos funkcijas atlieka Gimnazijos vadovai, savivaldos institucijos, pedagogai. Gimnazijos veiklos stebėsena grindžiama išorės ir vidaus norminių teisės aktų nustatyta tvarka. Pagrindiniai vidaus dokumentai, pagal kuriuos vykdoma veiklos stebėsena, yra gimnazijos nuostatai, vidaus darbo tvarkos taisyklės, pareigybių aprašymai. Analizuojami mokinių rezultatai ir ieškoma galimybių gerinti ugdymo procesą. Kasmet vykdomas gimnazijos veiklos kokybės įsivertinimas.

32. Kasmet vykdomas mokyklos veiklos įsivertinimas panaudojant IQES *online* Lietuva metodiką. Tris metus iš eilės (2018, 2019, 2020 m.) geriausiai vertinami šie rodikliai:

32.1. orientavimasis į mokinius poreikius;

32.2. ugdymo planai ir tvarkaraščiai;

32.3. ugdymo(si) tikslai;

32.4. lyderystė.

33. Per 2018–2020 metus atliktas giluminis šių veiklos rodiklių vertinimas:

33.1. mokymasis;

33.2. mokinių įsivertinimas;

33.3. mokymasis virtualioje aplinkoje;

33.4. vertinimas ugdymui.

34. 2017 m. spalio 9–13 d. Nacionalinės mokyklų vertinimo agentūros atlikto gimnazijos veiklos kokybės išorės vertinimo išvados:

34.1. stiprieji gimnazijos veiklos aspektai:

34.1.1. pagalba planuojant karjerą;

34.1.2. geri mokinių pasiekimai konkursuose, varžybose, projektuose, olimpiadose;

34.1.3. pagalba mokiniui;

34.1.4. santykiai ir mokinių savijauta;

34.1.5. veiklos, įvykiai ir nuotykiai;

34.1.6. mokymosi aplinkų ergonomiškumas;

34.1.7. mokymasis kitose aplinkose;

34.1.8. optimalus išteklių paskirstymas;

34.1.9. pasidalyta lyderystė;

34.1.10. mokyklos tinklaveikos atvirumas.

34.2. Tobulintini Gimnazijos veiklos aspektai:

34.2.1. individualios mokinių pažangos matavimas pamokose;

34.2.2. tikėjimas mokinio galiomis;

34.2.3. sąlygų ir galimybių savivaldžiam mokymuisi sudarymas;

34.2.4. vertinimo įvairovė pamokoje;

34.2.5. įrangos ir priemonių panaudojimas pamokoje.

 35. Apibendrinant veiklos kokybės įsivertinimo 2018–2020 m. m. rezultatus, buvo nustatyti 2–3 lygiai. Tai parodo, kad Gimnazijoje yra tobulintinų ir gerų veiklos rezultatų. Vadovaujantis veiklos kokybės įsivertinimo išvadomis ir mokinių mokymosi pasiekimų rezultatais rengiama gimnazijos veiklos programa.

**VI SKYRIUS**

**STRATEGINIO PLANO 2018–2020 METAMS ĮGYVENDINIMO**

**ATASKAITA**

36. Strateginio plano 2018–2020 metams iškelti tikslai ir uždaviniai:

36.1. sukurti tvarią mokinio ir gimnazijos pasiekimų pažangos vertinimo ir užtikrinimo sistemą.

36.2. tobulinant ir taikant įvairias pažangos stebėsenos ir korekcijos strategijas pasiekti daugumos mokinių asmeninės pažangos.

36.3. suteikti mokiniams palankias galimybes sėkmingai ugdytis socialines bei pilietinės savimonės stiprinimo kompetencijas.

36.4. stiprinti mokinių pilietinės savimonės ugdymo veiksmingumą bei socializaciją.

36.5. modernizuoti ugdymo procesą: mokinių įtraukimo didinimas, programų aprėpties plėtimas.

37. Tobulinant ir taikant įvairias ugdymo strategijas, ugdymo proceso diferencijavimą ir individualizavimą taikomi individualūs, grupiniai metodai, leidžiantys patirti mokiniams sėkmę. Sėkmingai įgyvendinamų ilgalaikių priemonių: ankstyvasis užsienio kalbos mokymas (nuo 5 metų), integruotas dalyko ir užsienio kalbos mokymas (IDUKM) 5–8 klasėse, užsienio kalbų pasirinkimo galimybių didinimas, rezultatai:

37.1. visose klasėse pagerėjo užsienio kalbos pasiekimų įvertinimas – 5 proc.;

37.2. mokykla pateko į geriausiai anglų kalbos mokančių mokyklų 50-tuką Lietuvoje (pagal žurnalą „Reitingai“);

37.3. nuo 2020 m. mokiniams siūloma pasirinkti antrą užsienio kalbą iš dviejų kalbų: rusų k. ir vokiečių k., vyksta neformalaus švietimo užsiėmimai, kurių metu įgyjami vokiečių kalbos pradmenys.

Mokinių pažangos augimas: 3 procentais pagerėjo pastarųjų 2-jų metų 5–8, I–IV g klasių mokymosi metinis vidurkis, 5 procentais išaugo skaičius mokinių, kurie mokosi pagrindiniu ir aukštesniuoju lygiu, visų mokinių pažangumas – 100 proc.

Ugdymo turinį praturtino mokinių metinių projektinių darbų I–III g klasėse integracija į visus bendrųjų ugdymo programų mokomuosius dalykus, nuo 2016-09-01 iki 2020-09-01 mokiniai parengė įvairių mokomųjų dalykų 150 metinių tiriamųjų projektinių darbų. Veiksmingas mokytojų kompetencijų stiprinimas, identifikuojant mokinių pažangą ir pasiekimus, atviros / integruotos netradicinėse aplinkose vedamos pamokos, skatinančios konstruktyvų mokytojų bendradarbiavimą, gerosios patirties sklaidą, sėkmingą naujų metodų taikymą. Mokytojų metinių pokalbių kryptingumas: akcentuojamas dėmesys ugdymo kokybei, veiklai, nukreiptai į pasiekimų lygmens augimą. Informacinių komunikacinių technologijų ir priemonių aktyviam mokinių mokymuisi įsigijimas ir naudojimas, didėjo mokymo metodų įvairovė. UP rengiamas ir ugdymo procesas planuojamas bei įgyvendinimas, siekiant asmeninės mokinių pažangos, tobulinant pagalbos mokiniui teikimą. Siekiant suteikti mokiniams papildomą pagalbą, skiriamos konsultacijos, individualizuojamas mokinių mokymas(is). Vidaus įsivertinimas kryptingas: vidaus įsivertinimo veiklos orientuotos į mokinių pasiekimus. Nuolat tobulinama mokinių vertinimo sistema skatina siekti aukštesnių ugdymo(si) rezultatų. Visi pedagogai įvaldė *Microsoft Teams* platformos įrankį ir sklandžiai organizuoja nuotolinio ugdymo užsiėmimus

38. Parengtas veiksmingas socialinės ir pilietinės veiklos aprašas, kuriame numatytos veiklos kryptys, daugiau kaip 80 proc. mokinių dalyvauja socialinėje ir pilietinėje veikloje, projektuose, sustiprėjo demokratinė gimnazijos kultūra. Gimnazijoje nuo 2015 metų įgyvendinama OLWEUS patyčių prevencijos programa – mokykloje iki minimumo sumažėjo patyčių. Nuolat vykstantys sveikos gyvensenos, žalingų įpročių ir nusikalstamumo, patyčių prevencijos, renginiai mokiniams suteikia žinių, padeda suvokti priklausomybę sukeliančių medžiagų poveikį organizmui ir psichikai.

Sudarytos galimybės visuomeninei veiklai ir pilietinėms iniciatyvoms vykdyti, socialinių projektų rengimui ir įgyvendinimui. Kasmet organizuojama apie 10 renginių su Joniškio rajono institucijomis. Sudarytos bendradarbiavimo sutartys, aktyvinančios pilietinę socialinę veiklą gimnazijoje ir vietos bendruomenėje. 2019 m. sausio 1 d. Vilniuje, Joniškio r. Skaistgirio gimnazijai už aktyvią veiklą, pilietiškumą ir tautinį auklėjimą, įteikta 2018 m. Gedimino pilies bokšto vėliava.

Mokinių tėvai sąmoningai įsijungia į įvairias gimnazijos veiklas, dalyvauja renginiuose ir patys inicijuoja juos,. Vykdomas nuolatinis tėvų švietimo, bendravimo ir bendradarbiavimo formų, būdų, priemonių tobulinimas. Visiems bendruomenės nariams suteikiamos lygios galimybes rodyti iniciatyvą, prisiimti atsakomybę už iniciatyvas, sprendimus.

39. Tvarkoma Gimnazijos aplinka, poilsio zonos, želdynai, kiemas, atnaujinti takai, sukurta saugi aplinka mokiniams, geresnis estetinis gimnazijos vaizdas, pasodinta 2000 tulpių svogūnėlių gimnazijos pievoje. Visus tris metus didelis dėmesys buvo skirtas infrastuktūros modernizavimui: įrengta universalios dirbtinės dangos sporto aikštelė, atnaujinta lauko klasė, pavėsinės, įrengtas edukacinis-pažintinis takas bei kitos erdvės mokinių poilsiui ir edukacijai, atliktas remontas 5 mokomuosiuose kabinetuose. Pagerėjo mokinių mokymosi ir mokytojų darbo sąlygos, skatinamas mokinių noras sportuoti geresnėmis ir saugesnėmis sąlygomis, įtraukiam vietos bendruomenė į sporto renginius.

Siekiant didinti mokinių ugdymosi veiklų pasirinkimą, pasirašytos bendradarbiavimo sutartys su Joniškio A. Raudonikio meno mokykla ir vairavimo mokykla „JAGO“, pritaikytos gimnazijos patalpos neformaliojo ugdymo užsiėmimų vykdymui, sumažėjo praleistų pamokų dėl išvykimo į meno ar vairavimo mokyklas (dėl susisiekimo ir tvarkaraščių nesuderinamumo), skaičius, geresnės ugdymo(si) sąlygos.

40. Gimnazijos strateginis planas 2018–2020 metams įvykdytas 100 procentų.

**VII SKYRIUS**

**SSGG ANALIZĖ**

41. SSGG analizės suvestinė:

|  |  |
| --- | --- |
| **STIPRYBĖS** | **SILPNYBĖS** |
| \* stiprūs ryšiai su vietos bendruomene;\* kvalifikuoti, nuolat tobulėjantys pedagogai;\* geros ugdymosi ir darbo sąlygos, estetiška ir savita aplinka;\* gimnazijos tradicijų puoselėjimas;\* efektyvi ir šiuolaikiška vadyba;\* rūpinimosi mokinių poreikiais politika;\* ugdymą motyvuojantis mikroklimatas, kuriamas geros, patikimos ir atviros ugdymo įstaigos įvaizdis;\* IT taikymas ugdymo(si) procese;\* projektinės veiklos integracija į ugdymo procesą;\* įdiegtas IDUKM (integruotas dalyko ir užsienio kalbos mokymas) ugdymo modelis;\* geros sąlygos mokinių saviraiškai;\* sudarytos geros sąlygos siekti aukštesnių akademinių pasiekimų;\* geri sportiniai pasiekimai, VBE rezultatai\* mokiniai noriai renkasi gimnaziją dėl gero mikroklimato ir saugios, motyvaciją skatinančios, aplinkos ir ugdymo kokybės. |  \* silpnėjanti mokinių mokymosi motyvacija;\* nepakankama tėvų parama ir dalyvavimas gimnazijos veikloje;\* tobulintinas mokinių vertinimas pamokoje;\* mažai jaunų pedagogų;\* dalies mokinių motyvacijos stoka;\* nepakankamai sutvarkyta gimnazijos sporto bazė (stadionas, sporto salė);\* didelis kabinetų užimtumas;\* tobulintina pamokos vadyba;\* laisvų edukacinių, papildomų erdvių trūkumas. |
| **GALIMYBĖS** | **GRĖSMĖS** |
| \* vietos bendruomenės į(si)traukimas į gimnazijos gyvenimą;\* naujų ugdymo erdvių kūrimas;\* mokėjimo mokytis kompetencijos tobulinimas;\*tarptautiniai ryšiai, ryšiai su socialiniais partneriais, projektinė veika;\* mokinių pasiekimų gerėjimas;\* dalykų integracija;\* naujų ugdymo formų paieška;\* pedagogų kompetencijos tobulinimas;\* bendradarbiavimo ir darbo patirties bei idėjų sklaida;\* nuotolinio mokymo įteisinimas. | \* demografinė situacija ir gyventojų emigracija sukelia mokinių mažėjimą;\* nuolat mažėjantis mokinių skaičius silpnina mokytojų motyvaciją;\* švietimo politika orientuota į pažymius ir brandos egzaminų rezultatus, o ne į kompetencijas ir vertybes;\* nepakankama tėvų atsakomybė už vaikų ugdymą(si) ir elgesį;\* neadekvatus mokinių teisių ir pareigųsuvokimas;\* nepakankamas aplinkos lėšų skyrimas stabdo plėtros galimybes;\* pedagogo autoriteto mažėjimas;\* prasta maisto gamybos bloko (virtuvė, valgykla, sandėliavimo patalpos) būklė;\*prastėjanti mokinių sveikata, psichologinės problemos, žalingi įpročiai. |

**Strateginė išvada**

42. Išanalizavus vidinius ir išorinius veiksnius, atlikus SSGG analizę, apklausus

bendruomenę buvo nustatyta 2021–2023 strateginė kryptis – kiekvieno mokinio ugdymo(si) kokybė ir veiksmingumas.

**VIII SKYRIUS**

 **GIMNAZIJOS VEIKLOS STRATEGIJA**

**Misija.**

Prasmės, atradimų ir mokymosi sėkmės siekianti, bendruomenės susitarimais savo veiklą grindžianti mokykla.

**Vizija.**

Mokykla kiekvieno asmeninei sėkmei.

**Filosofija.**

„Per veiklą – į tobulėjimą, per tobulėjimą – į sėkmę”

**Vertybės.**

Solidarumas, veiklumas, atvirumas, kūrybingumas ir atsakingumas. Mokyklos bendruomenė – besimokanti, solidari, veikli, vienijanti atvirus, kūrybingus bei atsakingus žmones.

**Kultūra.**

Mus vienija tikėjimas, jog laikas, praleistas mokykloje, turi būti įdomus ir prasmingas. Mokiniams čia siekiame suteikti kiek įmanoma daugiau galimybių tobulėti, atsižvelgiant į jų amžių, gebėjimus ir poreikius. Čia kiekvienas mokosi ir nori būti mokomas. Tai mokykla, į kurią norisi eiti.

**2021–2023 strateginė kryptis – KIEKVIENO MOKINIO UGDYMO(SI) KOKYBĖ IR VEIKSMINGUMAS.**

**2021–2023 m. keliamas strateginis tikslas –** priemonių, sudarančių sąlygas užtikrinti kiekvieno mokinio mokymo(si) kokybę ir veiksmingumą, sukūrimas, įgyvendinimas ir tobulinimas:

Uždaviniai tikslui įgyvendinti:

1. Užtikrinti kiekvieno mokinio individualios pažangos augimą.

2. Stiprinti mokytojų patyriminį mokymąsi.

3. Skatinti aktyvų ir patrauklų ugdymą(si) be sienų.

4. Stiprinti mokinių mokėjimo mokytis kompetencijos ugdymą.

5. Parengti ir įgyvendinti Skaistgirio gimnazijos perspektyvai palankias plėtros sąlygas.

|  |
| --- |
| **Tikslas. Priemonių, sudarančių sąlygas užtikrinti kiekvieno mokinio mokymo(si) kokybę ir veiksmingumą, sukūrimas, įgyvendinimas ir tobulinimas** |
| ***1 uždavinys.* *Užtikrinti kiekvieno mokinio individualios pažangos augimą*** |
| Eil. Nr. | Priemonės pavadinimas | Veiklos rodiklis, rezultatas | Laikas,vykdytojai | Finan-savimo šaltinis |
| 1. | Parengti ir įdiegti atnaujintą mokinių pasiekimų ir pažangos vertinimo tvarką, kuri tarnautų aktyviam ir sąmoningam mokymuisi. | Parengta mokinių pasiekimų ir pažangos vertinimo tvarka ir aptarta su bendruomene.Parengta priemonė yra veiksminga, priimtina ir padeda fiksuoti, stebėti, į(si)vertinti ir aptarti mokinių pasiekimus ir pažangą. | 2021–2023 m.metodinė taryba, klasių vadovai | ML |
| 2. | Sudaryti sąlygas kiekvienam vaikui reflektuoti savęs pažinimą. | Vykdomi klasės bendruomenės stiprinimo užsiėmimai, indivi-dualūs pokalbiai: mokinys-klasės vadovas, mokinys-tėvai-klasės vadovas. Savęs pažinimo veiklos skatina mokymosi motyvaciją, mokinių ir jų tėvų, teigiamai vertinančių trišalius pokalbius, dalis. | 2021–2023 m.klasių vadovai | ML |
| 3. | Sudaryti galimybes mokiniams atpažinti, koks mokymas(is) yra perspektyvus. | Organizuojamos karjeros dienos, išvykos, jos reflektuojamos.Vykdomos klasės valandėlės, skirtos mokymosi perspektyvų atpažinimui – 2–3 kartus per m. m. | 2021–2023 m.klasių vadovai, karjeros koordinatorius | ML |
| 4.  |  Parengti pagalbos priemonių planą, kuriuo siekiama kompensuoti patirtus ugdymosi praradimus dėl COVID pandemijos. | Pagalbos priemonių planas parengtas ir su bendruomene aptartas iki 2021 m. kovo 1 d.;Planas 2021 metams įvykdytas ne mažiau, kaip 90 proc. numatytų veiklų. | 2021 m.Darbo grupė | ML |
| 5. |  Užtikrinti mokiniams pagalbos teikimą laiku. | Atnaujinta Pagalbos mokantis tvarka.Panaudojamos Ugdymo plano galimybės pagalbos teikimui, skiriant papildomas pamokas: skaitymo įgūdžiams gerinti, loginiam bei matematiniam mąstymui lavinti. Susitarta per kiek laiko, identifikavus poreikius, priimami sprendimai dėl pagalbos formų, tęstinės atvejų priežiūros. | 2021–2023 m.VGK | ML |
|  ***2 uždavinys. Stiprinti mokytojų patyriminį mokymąsi*** |
| 1. | Organizuoti ikimokyklinio, pradinių ir dalykinių klasių mokytojų veiklas dėl mokinių ugdymosi tęstinumo ir pažangos augimo. | Organizuotos bendros ikimokyklinio ugdymo skyriaus (vyresniųjų grupės) mokytojo ir kitų mokslo metų PUG mokytojo veiklos, stebimi ugdomieji užsiėmimai.Organizuotos bendros 4 kl. mokytojo ir kitų mokslo metų 5 kl. vadovo veiklas, pamokas stebi būsimi dalykų mokytojai. | 2021–2023 m.direktoriaus pavaduotojas ugdymui |  |
| 2.  | Kuriama profesinė tarpusavio paramos kultūros ir kolegialaus mokymosi aplinka. | Sukurta ir įgyvendinta pedagogų asmeninio tobulėjimo sistema (PATS). Susitarta, kad kiekvienas mokytojas per mokslo metus pakvies savo kolegas į 3–4 pamokas ir tiek pat kartų apsilankys kolegų pamokose. Kolegialus mokymas(is) vyksta dalinanti patirtimi ir sumanymais, stebint ir aptariant kolegų pamokas bei mokantis vieniems iš kitų. Mokytojai savo matymą ir suvokimą papildo kolegos matymu ir suvokimu. Mokytojų, pritariančių, kad keičiasi požiūris į pamokų stebėjimą: iš negatyvo į pozityvą, geresnė pedagogų jausena, dalis. | 2021–2023 m.direktorius, direktoriaus pavaduotojas ugdymui, metodinė taryba |  |
| 3. | Padidinti ir veiksmingai panaudoti resursus pedagogų kvalifikacijos kėlimui. | Atnaujinta Mokytojų į(si)vertinimo ir kvalifikacijos tobulinimo sistema. Įvairiomis formomis organizuojamas pedagogų darbo įsivertinimas ir numatomi darbo gerinimo kelius.Mokytojų, keliančių sau mokymosi tikslus ir mokymosi paradigma grįstą profesinę veiklą, dalis. | 2021–2023 m.direktorius,direktoriaus pavaduotojas. ugdymui,metodinės grupės |  |
| 4. | Sudaryti sąlygas mokytojams demonstruoti mokymosi rezultatus mokykloje ir už jos ribų. | Išsiaiškinti individualius mokytojų poreikius ir sudaryti gerosios patirties sklaidos planą (pamokos, metodų mugės, sėkmės istorijos, pranešimai, pristatymai ir t.t.)Mokytojų, vedusių atviras pamokas, seminarus ir/ar skaičiusių pranešimus bei kitaip demonstravusių mokymosi rezultatus (tiesiogiai nesusijusiuose su mokytojo atestacija), dalis. | 2021–2023 m.direktoriaus pavaduotojas ugdymui, metodinė taryba |  |
|  ***3 uždavinys. Skatinti aktyvų ir patrauklų ugdymą(si) be sienų***  |
| 1. | Pritaikyti, atnaujinti, sukurti naujas edukacines aplinkas ir skatinti jose aktyvų, patrauklų ugdymo(si) procesą. | Įkurtos 3 naujos mokymosi aplinkos ir erdvės: STEAM laboratorija pradinėms klasėms, dvi lauko klasės parke, garso įrašų studija. Pritaikyti ugdymo planą, garantuojant galimybę organizuoti pamokas kitaip ir kitur.Didės mokytojų, vedusių 10 ir daugiau proc. pamokų kitose erdvėse, dalis. | 2021–2022 m.direktorius,mokytojų taryba | MLSBparama |
| 2. | Atnaujinti IKT bazę pagal mokytojų poreikius aktyvaus, patrauklaus ugdymo organizavimui. | Parengtas IKT bazės atnaujinimo planas ( pagal mokytojų poreikius).Analizuojami pamokų planai, stebėtų pamokų protokolai.Gerės aplinkos pamokoje į(si)vertinimo rodiklis. | 2021–2023 m.direktorius,direktoriaus pavaduotojas ugdymui | MLSB |
| 3. | Užtikrinti, kad resursai tarnautų įtraukties stiprinimui ir prasmingumo didinimui. | Pritaikytos mokyklos patalpos ir aplinka neįgaliesiems, įrengtas sensorinis kambarys, įsigyta kitų reikalingų priemonių,.Įtraukiojo ugdymo organizavimui įgyvendinti, parengta mokytojų mokymosi programa. Sukurtas išorinių konsultantų-mokyklų tinklas, bendriems tobulinimo(si) poreikiams užtikrinti. Įsitraukta į šalies ir tarptautinių projektų vykdymą strateginių priemonių įgyvendinimui.  Sukurtos visos įtraukiajam ugdymui reikalingos sąlygos, į visų pakopų ugdymo procesą įtrauktų SUP mokinių skaičius. | 2021–2023 m.direktorius,direktoriaus pavaduotojas ugdymui, VGK | MLSBVB |
|  ***4 uždavinys. Stiprinti mokinių mokėjimo mokytis kompetencijos ugdymą*** |
| 1. | Organizuoti mokinių projektinę veiklą, nukreiptą į mokėjimo mokytis gebėjimo ugdymą. | Patikslinta ir pakoreguota mokinių metinių projektinių darbų tvarka.  Praplėstas projektinių sričių sąrašas.  Įdiegta projektų vadovus konsultuojančio, pagalbą teikiančio pedagogo funkcija. Iki 50 proc. mokinių per projektinę veiklą pagilino dalykinius gebėjimus. | 2021–2023 m.direktorius,darbo grupė |  |
| 2.  | Siekiant išmokyti mokinį sąmoningai mokytis, užtikrinti veiksmingą konsultavimą. | Užtikrinama, kad mokiniai dalyvautų ugdomuosiuose individualiuose pokalbiuose su klasės vadovu.Klasės vadovo veikla nukreipta į ugdymosi gerinimą (susitarimai klasės vadovas-mokinys, susitarimų įgyvendinimas, pokalbiai).Į vaiko sąmoningo mokymosi skatinimo procesą, įtraukiami mokinio tėvai.Mokinių teigiančių, kad jiems svarbus mokymasis išaugo iki 80 proc. | 2021–2023 m.klasių vadovai,pagalbos mokiniui specialistai,tėvų komitetas |  |
| 3. | Tikslingai ugdyti gabius mokinius, įgytas žinias, taikyti padedant kitiems mokytis. | Teikiant mokymosi pagalbą kitiems mokiniams, įtraukiami gabūs mokiniai (per savanorystę).Parengta ir įgyvendinama „mokinys-mokiniui“ sistema.Atnaujinti mokinių skatinimo ir kuravimo tvarkos aprašai.Mokinių, įsitraukusių į „mokinys-mokiniui“ sistemą skaičius. | 2021–2023 m.direktorius,mokinių taryba,VGK |  |
|  ***5 uždavinys. Parengti ir įgyvendinti Skaistgirio gimnazijos perspektyvai palankias plėtros sąlygas.*** |
| 1. | Pasirengti organizuoti mokymą nuotoliniu ugdymo proceso organizavimo būdu. | Sukurta virtuali mokymosi aplinka, kurią sudaro bendra sistema, įsigyta mokymo(si) priemonių ir išteklių bei kitų reikalingų technologinių priemonių. Įvertinta mokyklos pasirengimo mokyti mokinius nuotoliniu ugdymo proceso organizavimo būdu atitiktis ir teisės aktų nustatyta tvarka įteisinta mokyklos nuostatuose.Organizuojamas mokymas nuotoliniu ugdymo proceso organizavimo būdu laikinai į užsienį išvykusiems ar nuolat užsienyje gyvenantiems mokiniams, mokiniams, kuriems skirtas namų mokymas ar negalintiems atvykti į mokyklą dėl ligos. Plečiamas teikiamų švietimo paslaugų spektras. | 2020 m.direktorius,darbo grupė | ML |
| 2.  | Surasti ir išbandyti naujas bei tobulinti esamas formas mokinių kūrybiškumui ugdyti. | Organizuojami mokymai (įvairiomis formomis) pedagogų kūrybingumo ugdymuisi.Išnaudojamos turimos ir išbandomos naujos aplinkos, ieškant labiausiai kūrybiškumui įtaką darančio veikimo. Įgyvendinamas naujas klasių išvykų modelį, kai išvykos skiriamos kūrybiškumui ugdyti, sukurta tokių išvykų duomenų bazė.Metų renginys skiriamas kūrybiškumui skatinimui ir mokinių talentams atskleisti.Įsitraukiama į naujas ir patrauklias mokymosi veiklas.Mokinių ir mokytojų, teigiančių, kad ugdomas bendruomenės kūrybiškumas, skaičius. | 2021–2023 m.klasių vadovai,metodinė taryba |  |
| 3. | Tęsti visų ugdymo pakopų įgyvendinimą, ieškant naujų ir išmanių ugdymo formų. | Pritaikant ugdymo planą, gerinamas mokinių loginis mąstymas: 1–4 kl. skiriamos papildomos matematikos pamokos (matematiniams žaidimams ir šaškėms), 5–8 kl. skiriami matematikos moduliai (matematiniams žaidimams ir šachmatams), atnaujinama neformalaus švietimo būrelių pasiūla (stalo žaidimai, robotika, galvosūkių klubas ir t.t.)Atnaujinta šaškių-šachmatų lauko klasė, įsigyta reikiamų priemonių ir įrangos.Fiksuojami geresni mokinių matematikos pasiekimai. |  |  |

**IX SKYRIUS**

**PLANO STEBĖSENOS SISTEMA**

Šiam strateginiam planui įgyvendinti būtina, kad visa bendruomenė žinotų strateginio plano tikslus bei uždavinius, ir aktyviai dalyvautų šio plano įgyvendinime, prisiimdami atsakomybę už kasmet įgyvendinamas konkrečias veiklas.

Įgyvendinant šį planą, tikimasi, kad plėtosis tvarios bei pasidalytosios lyderystės principai, rasis ne tik formalūs mokyklos lyderiai, bet ir neformalūs, kurių dėka bendruomenėje būtų formuojamas teigiamas mokyklos įvaizdis ir pagarba jai. Mokykla yra atvira naujovėms ir idėjoms.

Stebint strateginio plano įgyvendinimą, vykdant jo priežiūrą laikomasi šių vertinimo principų: kaip mus sekėsi įgyvendinti planą? kas mums pavyko ar kur mes suklydome? kodėl? ko galime pasimokyti? ką reiktų pakeisti, jei reikia? Svarbu, kas mums pavyko, kokią sėkmę patyrėme, o jei klydome, ne kas yra kaltas, o kodėl darėme klaidas ir kaip jų išvengti?

Strateginio plano įgyvendinimo stebėsena vykdoma viso jo įgyvendinimo metu. Strateginio plano turinio stebėseną atlieka strateginio planavimo grupė, kuri kiekvienais metais iki gruodžio 15 d. parengia strateginio plano vykdymo analizę. Analizės duomenys fiksuojami strateginio plano stebėsenos grupės sudarytoje lentelėje (lentelėje):

|  |
| --- |
| **Tikslas** |
| **Uždavinys** |
| **Priemonės pavadinimas** | **Veiklos rodiklis, rezultatas** |
| 1. |  |
| 2. |  |
| Išvados/pastabos/rekomendacijos |  |

Pagal šią analizę, gimnazijos įsivertinimo rezultatus, SSGG analizę ir kitų mokykloje atliktų tyrimų rezultatus nustatomi metiniai veiklos prioritetai ir gali būti koreguojamas gimnazijos strateginis planas. Gauti rezultatai yra aptariami Gimnazijos taryboje, Mokinių taryboje, Tėvų komitete, Mokytojų taryboje.

\_\_\_\_\_\_\_\_\_\_\_\_\_\_\_\_\_\_\_\_